Okresná prokuratúra Lučenec 
F. Lehára 12, 984 80 Lučenec 1

Sp. zn. : 2 Pv 491/14/6606	Lučenec, 2.7.2015
EEČ : 2-47-74-2015

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1, odsek 3 písmeno b Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátor Okresnej prokuratúry Lučenec
Podľa § 215 odsek 1 písmeno h Trestného poriadku s poukazom na § 86 odsek 1 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	trvalé bydlisko: XXXXX
ako otec dcéry XXXXX, nar. 23.05.2007 a syna XXXXX, nar. 15.10.2008 hoci bol podľa právoplatného rozsudku Okresného súdu v Rimavskej Sobote pod č. 7P 8/2011 z 15.03.2011 počnúc dňom 01.01.2011 povinný platiť výživné mesačne na dcéru a syna na každého samostatne v sume 25,38 € vždy do 15-teho dňa v mesiaci vopred k rukám matky detí XXXXX, XXXXX takto uloženú povinnosť vo Fiľakove a inde riadne neplnil a za obdobie od 01.01.2011 do 15.06.2015 dlhoval na výživnom celkom 2.382,06 €.                                     

lebo zanikla trestnosť činu.

Odôvodnenie:
	Uznesením vyšetrovateľa OR PZ, odboru kriminálnej polície v Lučenci bolo po začatí trestného stíhania dňa 30.09.2014 pod č. ORP-538/1-VYS-LC-2014 vznesené obvinenie XXXXX, nar. XXXXX pre prečin zanedbanie povinnej výživy podľa § 207 odsek 1, odsek 3 písm. b) Trestného zákona, ktorý mal spáchať spôsobom a v rozsahu uvedenom v skutkovej  vete vo výrokovej časti tohto uznesenia. 

Vyšetrovateľ OR PZ po ukončení vyšetrovania predložil dňa 26.06.2015 na prokuratúru vyšetrovací spis spolu s návrhom na zastavenie trestného stíhania zo dňa 19.06.2015, ktorý návrh odôvodnil splnením podmienok ustanovenia § 86 odsek 1 písmeno a) Trestného zákona obvineným. 

Po preskúmaní návrhu a obsahu vyšetrovacieho spisu vzťahujúceho sa na predmetnú trestnú vec som z výpovede obvineného XXXXX z 20.05.2015 zistil, že tento prostredníctvom svojej matky XXXXX vyplatil bývalej družke XXXXX ako dlžnú sumu výživného celkom 2.900,- €. 

Svedkyňa - poškodená XXXXX vo výpovedi dňa 12.05.2015 potvrdila, že bývalý druh prostredníctvom jeho matky XXXXX vyplatil dlžnú sumu výživného 2.900,- €, ktoré peniaze jej osobne odovzdala XXXXX v mene jej syna. Ďalej svedkyňa uviedla, že jej deti dcéra Olívia a syn XXXXX hoci výživné nebolo vyplácané, núdzou netrpeli. 

Svedkyňa XXXXX, ako matka obvineného XXXXX vo výpovedi dňa 12.05.2015 uviedla, že osobne k rukám XXXXX vyplatila za syna Pavla 2.900,- €, ako dlžnú sumu výživného. 

Podľa § 86 odsek 1 písmeno a)  Trestného zákona  trestnosť činu zaniká aj vtedy  ak ide o prečin zanedbania povinnej výživy podľa § 207 Trestného zákona, ak prečin nemal trvale nepriaznivé následky a páchateľ svoju povinnosť dodatočne  splnil skôr než  sa  súd odobral na záverečnú poradu. 

Podľa § 215 odsek 1 písmeno h) Trestného poriadku prokurátor zastaví trestné stíhanie ak zanikla trestnosť činu.

	Z uvedeného dôvodu bolo preto potrebné v predmetnej trestnej veci rozhodnúť tak, ako je to uvedené vo výrokovej časti tohto uznesenia. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok.

JUDr. Pavel Melo
prokurátor